Марко Ганчев
Спомен за шинела

chitanka.info

В шинела си железничарски

сред разцъфтелите овошки

като огромен черен кос

минаваше баща ми.

„Април продава кожи — казваше —

ала шинели не продава.“

Не знаех, че това му е

завивката за ареста

и мислех си, че остарява,

щом още ходи по шинел.

Макар че ти не се обиждаше,

обидата ти е платена.

Какви ли работи не станаха.

И арестите се забравиха

(ония старомодни мъки).

И аз навърших твоите години.

И ти изтля под пирамидата.

Но още не си остарял…

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.